Elisabeth Domitien

Elisabeth Domitien (født 1925 i Lobaye, død 26. april 2005 i Bimbo) var en sentralafrikansk politiker som var statsminister i Den sentralafrikanske republikk fra 2. januar 1975 til 7. april 1976. Hun var den første kvinnelige statsminister i et land i Afrika sør for Sahara.

Liv og virke

Bakgrunn 
Domitien var eldste barn og eneste datter i en familie der faren var ansatt i postvesenet, mens moren arbeidet med landbruk. Familien hadde plantasjer. Den tilhørte den etniske gruppen ngbaka.

Hun fikk en enkel utdannelse ved en katolsk skole, men lærte ifølge Torild Skard aldri å lese. Hun lærte seg heller ikke fransk, men benyttet sangho. Domitien  arbeidet som bonde og forretningskvinne og solgte sine landbruksprodukter lokalt og eksporterte kaffe. I tillegg drev hun med tekstilhandel.

Politikk 
Fra hun var 20 år gammel engasjerte Domitien seg politisk og agiterte for frigjøring fra kolonimakten Frankrike. Hun fikk ledende posisjoner i partiet Mouvement pour l'évolution sociale de l'Afrique noire (MESAN) og samarbeidet med Barthélemy Boganda, David Dacko og Jean-Bédel Bokassa.

Domitien var visepresident i MESAN da hun ble utpekt til statsminister av president Jean-Bédel Bokassa. Hun ble dermed den første kvinnelige statsminister i et land i Afrika sør for Sahara. Domitien var statsminister fra 2. januar 1975 til 7. april 1976.

Domitien var ikke enig i Bokassas planer om å gjøre landet til et monarki og seg selv til keiser. Den 7. april 1976 avsatte Bokassa statsminister Domitien sammen med resten av regjeringen.

Etter at Bokassa ble styrtet, ble Domitien arrestert i november 1979. Året etter ble hun stilt for retten. Hun sonet en kort fengselsstraff.

Referanser 

Sentralafrikanske politikere
Personer etter føde- eller oppvekststed i Den sentralafrikanske republikk